Në përgjigje të kërkesës tuaj për informacion ju sqarojmë si më poshtë vijon:

Lidhur me pikën 1 të kërkesës suaj, ju kemi vendosur bashkëlidhur këtij email-i listën e hec-eve të cilat operojnë në vendin tonë.

Lidhur me pikën 2 të kërkesës suaj, ju kemi vendosur bashkëlidhur informacionin.

Në përgjigje të pikës nr.3, shprehemi se AKBN kryen monitorime në terren por për arsye të cilat nuk varen nga institucioni jonë e ka patur të pamundur që të kryejë monitorime çdo tre muaj.

Në përgjigje të pikës nr.4 ju bëjmë me dije se për sa i përket shkeljeve në lidhje me rrjedhën ekologjike dhe sasinë e ujit që shoqëritë kanë për detyrim për të lejuar të rrjedhë, këto shoqëri pajisen me leje nga Agjencia e Menaxhimit të Burimeve Ujore dhe monitorimi në detaje i zbatimit të këtyre lejeve si dhe sasisë së caktuar ose jo në këto leje, bëhet nga ky institucion. AKBN gjatë monitorimeve në terren konstaton nëse lejohet të rrjedhë apo jo uji ekologjik përveç sasisë që shfrytëzohet për energji, por nuk ka detyrim matjen dhe kontrollin e sasisë së saj e rrjedhimisht as pajisjet e nevojshme për matjen e tyre. Nga monitorimet periodike të AKBN-së është konstatuar se në parim, përgjithësisht nuk respektohet ky kusht.

Lidhur me pikën nr.5 ju bëjmë me dije se në zbatim të V.K.M Nr. 547, datë 09.08.2006, “Për krijimin e Agjencisë Kombëtare të Burimeve Natyrore" i ndryshuar, AKBN është institucion i autorizuar nga MIE për monitorimin e përmbushjes së detyrimeve kontraktuale të shoqërive koncesionare për kontratat e koncesionit dhe ato objekt i VKM Nr.822 datë 07.10.2015. Informacioni mbi përmbushjen e detyrimeve kontraktuale i përmbledhur në tremujorë (Raportet e Monitorimit) i përcillen MIE. Masat përkatëse për arsye të shkeljeve kontraktuale të konstatuara në Raportet e Monitorimit merren nga MIE në cilësinë e Autoritetit Kontraktor si dhe në cilësinë e njërës prej palëve të kontratës. AKBN nuk është palë në kontratë dhe nuk ka kompetenca për të marrë masa ndaj shoqërive mbi shkeljet e konstatuara.

Lidhur me pikën nr.6 shprehemi se, AKBN është institucion i autorizuar nga MIE për monitorimin e përmbushjes së detyrimeve kontraktuale të shoqërive koncesionare për kontratat e koncesionit dhe ato objekt i VKM Nr.822 datë 07.10.2015. Rezultatet e monitorimit të kryer ku përfshihen të gjitha aspektet kontraktuale teknike/ligjore/financiare të detajuara, të hartuara në formën e raporteve periodike të monitorimit, AKBN ja përcjell vetëm Autoritetit Kontraktor (MIE) nëpërmjet raporteve të monitorimit. Raportet e monitorimit janë një pasqyrim i detajuar juridik/teknik/ekonomik i fazës që ndodhet secila kontratë dhe në shumicën e rasteve përmbajnë informacion sensitiv të të gjitha të dhënave që kanë këto kompani koncesionare. Për këtë arsye në këto kontrata koncesioni dhe ato objekt i VKM Nr.822 datë 07.10.2015 është parashikuar neni i Konfidencialitetit ku sipas këtij neni: “*Secila nga Palët duhet të konsiderojë si konfidenciale të gjitha dokumentet dhe informacionet e tjera në lidhje me Projektin, qofshin këto tregtare apo teknike, dhe nuk duhet t’ja bëjë të ditura një pale të tretë, të gjithë apo një pjesë të dokumentit apo informacionit, pa miratimin e Palës tjetër, përveçse për qëllimin e përmbushjes së kushteve të kësaj kontrate”*. Prandaj referuar V.K.M Nr. 547, datë 09.08.2006, “Për krijimin e Agjencisë Kombëtare të Burimeve Natyrore" i ndryshuar, faktit që AKBN nuk është palë e këtyre kontratave, faktit që MIE si Autoritet Kontraktor dhe çdo koncesionar më vete për secilën kontratë janë palët e këtyre kontratave dhe rrezikut të ekspozimit të drejtpërdrejtë të institucionit tonë ndaj ndonjë padie të mundshme prej koncesionarëve, AKBN aktualisht nuk mund t’ju vendosë në dispozicion raportet e monitorimit sipas kërkesës Suaj. AKBN është e gatshme t’ju vërë në dispozicion informacionin e kërkuar vetëm nëse kjo kërkesë vjen nga MIE në cilësinë e Autoritetit Kontraktor ndaj sugjerojmë që t’i drejtoheni Autoritetit Kontraktor (MIE) e cila është dhe palë e nënshkrimit të kontratave.